Små, avlange, blanke, mørke børstebiller, de ulike kroppsdelene (hode, bryst og bakkropp) tydelig avsnørt fra hverandre. Kroppen er kledt med utstående hår. Hodet er forholdsvis stort og bredt, antennene er middels lange, 11-leddete, ganske tynne og litt sagtakkede. Brystskjoldet (pronotum)er firkantet sett ovenfra. Beina er forholdsvis lange, lårene er knapt fortykkede, leggene og føttene slanke. Det ytterste fotleddet har forholdsvis store klør som ofte har en tann ved roten.